喺思考要點樣設計演算法解決運算問題嗰陣，電腦科學家往往會希望知道要用嘅演算法「有幾撈絞」－舉個例說明，想像有段演算法，第一步嘅分析證明咗段演算法係有可能用電腦行嘅，但打後進一步嘅分析發現，呢段演算法複雜到就算用最先進嘅電腦行，都要用成100年先行得完，噉嘅話段演算法喺實際應用上根本冇得有效率噉行－呢類思考就係演算法分析嘅重心。